《迈陂塘 再答沈湘涛》
清代·关锳

又传来、妙香笺纸，空床病为君起。始知锯了多时木，锯义元如木义。

水漏矣。却不道、如今水桶才通底。一圈儿地。怕归去灵山，问伊迦叶，也只笑而已。

浮生梦，镂影吹尘何异。炊沙岂许作米。关心腊月当三十，寻个散场欢喜。

君悟未。君不见、青莲火里何曾死。此中关棙。便楼阁重重，也能开得，不信谁弹指。

作者简介：清浙江钱塘人，字秋芙。诸生蒋坦妻。工书、画、琴及诗词。多愁善病，诵经学佛。早卒，坦著《秋灯琐忆》记其事。有《三十六芙蓉诗存》、《梦影楼词》。